જીવનમાં વળાંક આવ્યો સેન્ટ ઝેવિયર્સ કોલેજને કારણે. એમાં તો પ્રવેશ પણ માંડ માંડ મળે. પિતા કહેતા કે આના કરતાં તો તું નાપાસ થયો હોત તો સારું થાત. પણ મેં યેનકેન પ્રકારેણ નર્યા આત્મવિશ્વાસથી ફાધર બાલાગ્યરને મુલાકાત આપીને, એમના પ્રશ્નોના ઉત્તર આપી આપબળે કૉલેજમાં પ્રવેશ મેળવ્યો. એફ.વાય. આર્ટ્સથી મનસુખલાલ ઝવેરીની વાણીના પ્રભાવથી અંજાયો અને મંજાયો. પછી તો બી.એ.માં ગુજરાતી, સંસ્કૃત વિષય લીધો એટલે સાવ ઢ ગણાતો હું હોંશિયાર વિદ્યાર્થીમાં ગણતરી પામ્યો. 1953ની આસપાસ કવિતા લખવાની શરૂઆત કરી ત્યારે મને મારી પોતાની આછી ઓળખ કંઈક અંશે પ્રાપ્ત થઈ અને જેમ જેમ વર્ષો વીતતાં ગયાં તેમ તેમ સાહિત્ય – સવિશેષ કવિતા મારા જીવનનું પ્રયોજન છે એ સમજાતું ગયું. આ સમયમાં હરીન્દ્ર દવે અને શિવજી આશર સાથે મૈત્રી થઈ અને 1956થી શિક્ષણક્ષેત્રમાં પ્રવેશ કર્યો ત્યારથી આજ લગી પાર વિનાના વિદ્યાર્થીઓની અપાર પ્રીતિ મળતી રહી.